بۆسفۆر

بۆسفۆر  یان گەرووی ئەستەمبووڵ (بە تورکی: İstanbul Boğazı، بە یۆنانی: Βόσπορος)، گەروویەکە کە دەریای ڕەش و دەریای مەڕمەڕە بەیەکەوە دەبەستێتەوە، لەگەڵ گەرووی داردانێلس، سنووری باشووری نێوان کیشوەرەکانی ئاسیا و ئەورووپایە. درێژییەکەی ٣٠ کم، و پانییەکەی لە نێوان (٥٥٠ مەتر بۆ ٣٠٠٠ مەتر)دایە. بەپێی بیروباوەڕی یۆنانی کۆن، ناوی گەرووەکە بە واتای ڕێڕەوی مانگا دێت.  

گەرووی بۆسفۆر وەک ناوچەیەکی کەشتیوانی نێودنەتەوەییی پۆلێن دەکرێت و جووڵەی کەشتیەکان لە ڕێگەی گەروەکەوە بە یەکێک لە گرنگترین خاڵەکانی گەشتیاری دەریایی لە جیھاندا دادەنرێت. ژمارەی ئەو کەشتیانەی کە بە گەرووەکەدا تێدەپەڕین لە ساڵی  ٢٠٠٣ دا گەیشتە نزیکەی ٤٧ ھەزار کەشتی، لەنێویاندا زیاتر لە ٨ ھەزار کەشتی کە ماددەی مەترسیداریان ھەڵگرتبوو (غازی شل، نەوت ھتد). لە ساڵی  ٢٠٠٤ ژمارەی ئەو کەشتیانەی بەو گەرووەدا تێدەپەڕن زیادی کرد و گەیشتە زیاتر لە ٥٣ ھەزار کەشتی.

گەرووەکە ڕەوتی ئاوی مەترسیدار تێدەپەڕێنێت، و تەسکبوونی لە ھەندێک ناوچەدا وا دەکات کەشتیوانی قورس بێت. چەندین ڕووداوی سەخت ڕوویانداوە، لەوانە پێکدادانی دوو کەشتی نەوتھەڵگر لە ١٣ی ئازاری ١٩٩٤ کە بووە ھۆی گیانلەدەستدانی ٢٥ دەریاوان. لە ١٥ی تەممووزی ٢٠٠٥ کەشتییەکی پەنەمانی لەژێر بارودۆخێکی نامۆدا لە گەرووەکەدا نوقم بوو.

 سەرچاوەکان 

 سەرچاوەکان 

پۆل:گەشتیاری لە ئەستەمبوڵ